CELEX: 32019D0219(01)
Language: bg
Date: 2019-02-15 00:00:00
Title: Решение за изпълнение на Комисията от 15 февруари 2019 година относно финансирането и приемането на работната програма за 2019 и 2020 г. относно прилагането на спешни мерки за борба с някои болести по животните и вредители по растенията

19.2.2019   
               
               
                  BG
               
               
                  Официален вестник на Европейския съюз
               
               
                  C 66/11
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 15 февруари 2019 година
         относно финансирането и приемането на работната програма за 2019 и 2020 г. относно прилагането на спешни мерки за борба с някои болести по животните и вредители по растенията
         (2019/C 66/10)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (1) („Финансовия регламент“ или „ФР“), и по-специално член 110 от него,
         като взе предвид Регламент (ЕС) № 652/2014 на Европейския парламент и на Съвета от 15 май 2014 г. за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал, за изменение на директиви 98/56/ЕО, 2000/29/ЕО и 2008/90/ЕО на Съвета, на регламенти (ЕО) № 178/2002, (ЕО) № 882/2004 и (ЕО) № 396/2005 на Европейския парламент и на Съвета, на Директива 2009/128/ЕО на Европейския парламент и на Съвета и на Регламент (ЕО) № 1107/2009 на Европейския парламент и на Съвета и за отмяна на решения 66/399/ЕИО, 76/894/ЕИО и 2009/470/ЕО на Съвета (2), и по-специално член 36, параграф 4 от него,
         като има предвид, че:
         
                     (1)
                  
                  
                     За да се осигури прилагането на спешните мерки за борба с някои болести по животните и вредители по растенията, е необходимо да се приеме многогодишно решение за финансиране, което представлява многогодишната работна програма за 2019 и 2020 г. В член 110 от Регламент (ЕС, Евратом) 2018/1046 са установени подробни правила относно решенията за финансиране.
                  
               
                     (2)
                  
                  
                     Целесъобразно е да се разреши отпускането на безвъзмездни средства без покана за представяне на предложения, както и да се определят условията за отпускането им.
                  
               
                     (3)
                  
                  
                     Следва да се предвиди възможност за плащане на дължимите лихви за забавени плащания въз основа на член 116, параграф 5 от Финансовия регламент.
                  
               
                     (4)
                  
                  
                     За да се осигури гъвкавост при изпълнението на работната програма, е целесъобразно да се предвиди възможност за изменения, които не следва да се разглеждат като съществени за целите на член 110, параграф 5 от Финансовия регламент.
                  
               
                     (5)
                  
                  
                     В член 6 от Регламент (ЕС) № 652/2014 е предвидено, че на държавите членки може да бъдат отпускани безвъзмездни средства, като се спазват определените в член 5, параграфи 1—3 от посочения регламент максимални проценти по отношение на мерките, предприети в резултат на потвърждаване на появата на една от болестите по животните, включени в списъка по член 7 от посочения регламент, при условие че тези мерки са били приложени незабавно и че приложимите разпоредби, установени в съответното законодателство на Съюза, са били спазени. Безвъзмездни средства могат също така да се отпускат на държавите членки, на трети държави или на международни организации по отношение на защитните мерки, предприети в случай на директна заплаха за здравния статус на Съюза вследствие на появата или разпространението на една от болестите по животните или зоонозите, включени в списък по член 7 или член 10 от посочения регламент, на територията на трета държава или на държава членка.
                  
               
                     (6)
                  
                  
                     В член 16 от Регламент (ЕС) № 652/2014 е предвидено, че безвъзмездни средства могат да се отпускат на държавите членки или на международни организации в размер до максималните проценти, определени в член 5, параграфи 1—3 от посочения регламент, за мерки за ликвидиране, ограничаване и защита срещу разпространението на вредители по растенията, при спазване на условията, предвидени в член 17 от посочения регламент.
                  
               
                     (7)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               РЕШИ:
         
            Член 1
            Работна програма
            Приема се многогодишното решение за финансиране, което представлява многогодишната работна програма за 2019 и 2020 г. относно прилагането на спешни мерки за борба с някои болести по животните и вредители по растенията, съдържаща се в приложението.
         
         
            Член 2
            Финансово участие на Съюза
            Максималният размер на финансовото участие на Съюза за изпълнението на програмата за 2019 г. от изпълнението на бюджета е определен на 50 000 000 EUR, а за 2020 г. от изпълнението на бюджета — на 20 000 000 EUR, финансирани от бюджетните кредити по следните бюджетни редове от общия бюджет на Съюза:
            
                        а)
                     
                     
                        за 2019 г., бюджетен ред 17 04 04: 50 000 000 EUR;
                     
                  
                        б)
                     
                     
                        за 2020 г., бюджетен ред 17 04 04: 20 000 000 EUR.
                     
                  Бюджетните кредити, предвидени в първата алинея, могат да обхващат също дължимите лихви за забавени плащания.
            Изпълнението на настоящото решение зависи от наличността на бюджетните кредити, предвидени в общия бюджет на Съюза за 2020 г. след приемането на този бюджет от бюджетния орган.
            Финансовото участие на Съюза се установява на 50 %, 75 % или 100 %, определяни индивидуално за всеки бенефициер, в съответствие с член 5 от Регламент (ЕС) № 652/2014.
         
         
            Член 3
            Клауза за гъвкавост
            Общият размер на измененията по отношение на разпределените за специфичните действия средства, който не надвишава 20 % от максималното годишно финансово участие на Съюза, определено в член 2, първата алинея от настоящото решение, не се счита за съществен за целите на член 110, параграф 5 от Финансовия регламент, доколкото тези изменения не засягат в значителна степен естеството на действията в рамките на работната програма и нейната цел.
            Отговорният разпоредител с бюджетни кредити може да приложи измененията, посочени в първата алинея. Тези изменения се прилагат в съответствие с принципите на доброто финансово управление и пропорционалността.
         
         
            Член 4
            Безвъзмездни средства
            Безвъзмездните средства могат да се отпускат без покана за представяне на предложения в съответствие с условията, посочени в приложението. Безвъзмездните средства могат да се отпускат на посочените в приложението органи, избрани в съответствие с точка 2.1 от приложението.
         
         
            Съставено в Брюксел на 15 февруари 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 193, 30.7.2018 г., стр. 1.
         
            (2)  ОВ L 189, 27.6.2014 г., стр. 1.
      
      
         
            ПРИЛОЖЕНИЕ
            Работна програма за 2019 и 2020 г. относно прилагането на спешни мерки за борба с някои болести по животните и вредители по растенията
            1.   Въведение
            
            Въз основа на целите, предвидени в член 2 от Регламент (ЕС) № 652/2014 на Европейския парламент и на Съвета от 15 май 2014 г., работната програма включва действията, които ще бъдат финансирани, както и бюджетната разбивка за 2019 и 2020 г. относно безвъзмездните средства, усвоявани в условията на пряко управление.
            а)   Правно основание
            
                        Регламент (ЕС) № 652/2014 на Европейския парламент и на Съвета от 15 май 2014 г.
                     
                  Бюджетен ред
            
                        17 04 04
                     
                  Цели
            
                        Целите на действията са борба с болестите по животните или вредителите по растенията чрез прилагане на спешни мерки в съответствие с членове 6 и 16 от Регламент (ЕС) № 652/2014.
                     
                  Очаквани резултати
            
                        Резултатите, които Комисията очаква да бъдат постигнати чрез действията, посочени в графа „Цели“, са да се избегне по-нататъшно разпространение на болестите по животните и вредителите по растенията, а когато появата им е на територията на Съюза — тяхното бързо ликвидиране.
                     
                  2.   Безвъзмездни средства
            
            Общият бюджетен пакет, предназначен за безвъзмездните средства по настоящата програма, е 50 000 000 EUR за 2019 г. и 20 000 000 EUR за 2020 г.
            2.1.   Спешни мерки за борба с някои болести по животните и вредители по растенията под формата на безвъзмездни средства, предоставяни без покана за представяне на предложения
            
            Заявители, за които се прилага пряко възлагане
            
                        
                                    а)
                                 
                                 
                                    в полза на органи, определени в основния акт по смисъла на член 58 от ФР като бенефициери, или на органи, определени от държавите членки, под тяхна отговорност, когато тези държави членки са определени с основен акт като бенефициери;
                                 
                              
                                    б)
                                 
                                 
                                    в полза на органи, които имат правен или фактически монопол, или на органи, определени от държавите членки, под тяхна отговорност, когато тези държави членки са в положение на правен или фактически монопол;
                                 
                              
                                    в)
                                 
                                 
                                    за дейности със специфични характеристики, за които е необходим определен вид орган поради неговите технически познания, тясна специализация или административни правомощия, при условие че тези дейности не попадат в обхвата на покана за предложения.
                                 
                              
                  Описание на дейностите, които ще се финансират с безвъзмездни средства, отпуснати без покана за представяне на предложения въз основа на член 195 от Финансовия регламент
            
                        
                                    а)
                                 
                                 
                                    В член 6 от Регламент (ЕС) № 652/2014 е предвидено, че на държавите членки може да бъдат отпускани безвъзмездни средства, като се спазват определените в член 5, параграфи 1 — 3 от посочения регламент максимални проценти по отношение на мерките, предприети в резултат на потвърждаване на появата на една от болестите по животните, включени в списъка по член 7 от посочения регламент, при условие че тези мерки са били приложени незабавно и че приложимите разпоредби, установени в съответното законодателство на Съюза, са били спазени. Безвъзмездни средства могат също така да се отпускат на държавите членки, на трети държави или на международни организации по отношение на защитните мерки, предприети в случай на директна заплаха за здравния статус на Съюза вследствие на появата или разпространението на една от болестите по животните или зоонозите, включени в списък по член 7 или член 10 от посочения регламент, на територията на трета държава или на държава членка.
                                 
                              
                                    б)
                                 
                                 
                                    В член 16 от Регламент (ЕС) № 652/2014 е предвидено, че безвъзмездни средства могат да се отпускат на държавите членки или на международни организации в размер до максималните проценти, определени в член 5, параграфи 1 — 3 от посочения регламент, за мерки за ликвидиране, ограничаване и защита срещу разпространението на нашествие на вредители по растенията, при спазване на условията, предвидени в член 17 от посочения регламент.
                                 
                              
                                    в)
                                 
                                 
                                    В член 3, параграф 2 от Регламент (ЕС) № 652/2014 е предвидено, че когато безвъзмездните средства се отпускат на компетентните органи на държавите членки, тези компетентни органи се считат за бенефициери по смисъла на член 195, буква в) от Регламент (ЕС, Евратом) 2018/1046. Тези безвъзмездни средства може да бъдат отпускани без покана за представяне на предложения.
                                 
                              
                                    г)
                                 
                                 
                                    В съответствие с член 6, параграф 5 от Регламент (ЕС) № 652/2014 Комисията може да предостави финансово участие от страна на Съюза за създаването на запаси от биологични продукти или за закупуването на дози ваксини, ако появата или разпространението на една от болестите по животните и зоонозите, изброени в приложения I и II от посочения регламент, в трета държава или в държава членка може да представлява заплаха за Съюза.
                                 
                              
                  Прилагане
            
                        Прилага се от ГД „Здравеопазване и безопасност на храните“
                     
                  Допустими разходи
            
                        Финансовото участие на Съюза обхваща следните допустими разходи за борба срещу болестите по животните в съответствие с член 8 от Регламент (ЕС) № 652/2014:
                        
                                    а)
                                 
                                 
                                    разходи за обезщетяване на собствениците за стойността на техните заклани или умъртвени животни;
                                 
                              
                                    б)
                                 
                                 
                                    разходи по клането или умъртвяването на животните и свързани с това транспортни разходи;
                                 
                              
                                    в)
                                 
                                 
                                    разходи за обезщетяване на собствениците за стойността на техните унищожени продукти от животински произход, в границите на пазарната стойност на тези продукти непосредствено преди да възникне или да бъде потвърдено каквото и да е било съмнение за болестта;
                                 
                              
                                    г)
                                 
                                 
                                    разходи за почистване, дезинсектизация и дезинфекция на стопанствата и оборудването въз основа на епидемиологията и характеристиките на патогена;
                                 
                              
                                    д)
                                 
                                 
                                    разходи за транспортирането и унищожаването на заразените фуражи и на заразеното оборудване, когато последното не може да бъде дезинфекцирано;
                                 
                              
                                    е)
                                 
                                 
                                    разходи за закупуване, съхраняване, управление или разпространяване на ваксини и примамки, както и разходите за самото инокулиране, когато такива действия са били решени или разрешени от Комисията;
                                 
                              
                                    ж)
                                 
                                 
                                    разходи за транспорт и обезвреждане на кланичните трупове;
                                 
                              
                                    з)
                                 
                                 
                                    в изключителни и надлежно обосновани случаи:
                                    
                                                i)
                                             
                                             
                                                разходи за вземане на проби;
                                             
                                          
                                                ii)
                                             
                                             
                                                разходи за изследвания;
                                             
                                          
                                                iii)
                                             
                                             
                                                разходи за повишаване на осведомеността;
                                             
                                          
                                                iv)
                                             
                                             
                                                други разходи, които са от съществено значение за ликвидирането на болестта, в зависимост от епидемиологията и характеристиките на патогена.
                                             
                                          
                              Финансовото участие на Съюза обхваща следните допустими разходи за борба срещу вредителите по растенията в съответствие с член 18 от Регламент (ЕС) № 652/2014:
                        
                                    а)
                                 
                                 
                                    разходи за персонал, пряко ангажиран с прилагането на мерките, независимо от статута на наетите лица, както и разходи за наемане на оборудване, за консумативи и всякакви други необходими материали, за продукти за обработка, вземане на проби и лабораторни изследвания;
                                 
                              
                                    б)
                                 
                                 
                                    разходи по договори за услуги, сключени с трети страни за изпълнение на част от мерките;
                                 
                              
                                    в)
                                 
                                 
                                    разходи за обезщетяване на засегнатите оператори или собственици за третиране, унищожаване и последващо отстраняване на растения, растителни продукти и други обекти и за почистване и обеззаразяване на помещенията, земята, водата, почвата, растителната среда, съоръженията, машините и оборудването;
                                 
                              
                                    г)
                                 
                                 
                                    считано от 1 януари 2017 г., разходи за обезщетяване на засегнатите собственици за стойността на унищожените растения, растителни продукти или други обекти, подложени на мерките, посочени в член 16 от Директива 2000/29/ЕО, в границите на пазарната стойност на такива растения, растителни продукти и други обекти, която би била налице, ако те не бяха засегнати от тези мерки; остатъчната стойност, при наличието на такава, се приспада от обезщетението;
                                 
                              
                                    д)
                                 
                                 
                                    в изключителни и надлежно обосновани случаи:
                                    
                                                i)
                                             
                                             
                                                разходи за повишаване на осведомеността;
                                             
                                          
                                                ii)
                                             
                                             
                                                други разходи, които са от съществено значение за ликвидирането или ограничаването на вредители, или са свързани с допълнителни защитни мерки, предприети срещу разпространението на вредител, в зависимост от епидемиологията и характеристиките на патогена.
                                             
                                          
                              
                  Критерии за отпускане на финансиране
            
                        Критериите за предоставяне на финансово участие от страна на Съюза са следните:
                        
                                    а)
                                 
                                 
                                    спазване на изискванията на приложимите правни актове на Съюза;
                                 
                              
                                    б)
                                 
                                 
                                    адекватност на планираните дейности с оглед на предотвратяването или ликвидирането на болестите по животните и вредителите по растенията.